በትራፊክ አደጋ የ10 ሰዎች ሕይወት አለፈ፡፡
በምሥራቅ ጎጃም ዞን ከሞጣ ወደ አዲስ አበባ ይጓዝ የነበረ የሕዝብ ማመላለሻ አውቶቡስ ከከባድ ገልባጭ መኪና ጋር ተጋጭቶ የ10 ሰዎች ሕይወት አልፏል፡፡ የጎንቻ ሲሶ እነሴ ወረዳ ዋና አስተዳዳሪ ተመስገን ይበልጤ ለአብመድ እንዳስታወቁት ከንጋቱ 11፡30 ከሞጣ ወደ አዲስ አበባ ይጓዝ ይነበረ የሕዝብ ማመላለሻ አውቶቡስ ለመንገድ ሥራ ጌጠኛ ድንጋይ ጭኖ ወደ ተቃራኒ አቅጣጫ ይጓዝ ከነበረ ከባድ ገልባጭ መኪና ጋር ተጋጭቶ ነው አደጋው የደረሰው፡፡በአደጋው የአውቶቡሱን ሾፌር ጨምሮ የ10 ሰዎች ሕይወት ማለፉን ያስታወቁት አቶ ተመስገን የገልባጭ መኪናው ሾፌርና ረዳት አለመገኘታቸውንም ተናግረዋል፡፡የሸጋው ሞጣ ሆስፒታል ሥራ አስኪያጅ አዱኛው ዋለ ለአብመድ እንዳስታወቁት ደግሞ በአደጋው ምክንያት 7 ሕይወታቸው ያለፈ እና ስድስት ጉዳት የደረሰባቸው ሰዎች ወደ ሆስፒታላቸው ደርሰዋል፤ ቀሪዎቹ በጉንደወይን ሕክምና እያገኙ እንደሆነና ሕይወታቸው ያለፈም እንዳሉ ተናግረዋል፡፡አምስቱ ቀላለ ጉዳት እንደደረሰባቸው የገለጹት ሥራ አስኪያጁ አንዱ የከፋ ጉዳት የደረሰበት ሰው ወደ ባሕር ዳር ጥበበ ግዮን ሆስፒታል ለተሻለ ሕክምና መላኩም ታውቋል፡፡ በአደጋው የተጎዱ ሰዎች 12፡10 ጀምሮ ከሆስፒታሉ መድረሳቸውንም ገልጸዋል፡፡ዘጋቢ፡- አብርሃም በዕውቀት
ፎቶ፦ ከማኅበራዊ ገጽ